7.2.2023 г.
BG
Официален вестник на Европейския съюз
C 47/91 Сряда, 6 юли 2022 r.
С. като има предвид, че според проучвания на ООН 47 % от босненците на възраст между 18 и 29 години обмислят емиграция, временна или постоянна, тъй като са разочаровани от липсата на перспективи в родината си; като има предвид, че според доклад на Фонда на ООН за населението всяка година средно 50 000 — 55 000 души, предимно квалифицирани работници и специалисти, напускат Босна и Херцеговина; Т. като има предвид, че официалното или неофициалното възхваляване на осъдени военнопрестъпници, етническата или основаната на религиозната принадлежност сегрегация и дискриминацията противоречат на самата същност на европейския проект; като има предвид, че е спешно необходимо ефективно да бъде забранено от закона отричането на Холокоста, геноцида, военните престъпления и престъпленията срещу човечеството; У. като има предвид, че понастоящем Босна и Херцеговина е изправена пред най-голямата нестабилност след войната между 1992 и 1995 г.; като има предвид, че някои политически лидери на Република Сръбска в Босна и Херцеговина използват подстрекателска реторика и участват в дестабилизиращи действия, които имат за цел да подготвят оттегляне от държавните институции (включително военната, данъчната и съдебната система) и да създадат независими органи, което представлява нарушение на Дейтънското мирно споразумение; като има предвид, че някои чуждестранни политически участници активно подкрепят подривните и отцепническите усилия на босненското сръбско ръководство, ръководено от Милорад Додик; Ф. като има предвид, че на 18 март 2022 г.
Съветът прие Решение (ОВППС) 2022/450 (9) за удължаване на действието на съществуващата рамка от санкции за лица, накърняващи суверенитета, териториалната цялост и конституционния ред на Босна и Херцеговина или Дейтънското мирно споразумение; Х. като има предвид, че Съветът редовно изразява подкрепа за суверенитета, единството и териториалната цялост на Босна и Херцеговина; Ц. като има предвид, че зловредната чуждестранна пряка и косвена намеса чрез посредници и дезинформацията имат за цел да предизвикат разногласия между различните общности и да дестабилизират региона, особено в контекста на руското нашествие в Украйна;
Функциониране на демократичните институции 1. подчертава, че темпът на присъединяване към ЕС се определя от осъществяването на реформите, насочени към гарантирането на надлежното функциониране на демократичните институции въз основа на принципите на правовата държава, доброто управление и основните права; 2. настоятелно призовава Босна и Херцеговина и всички нейни политически лидери да проявят ангажираност и да направят значителни стъпки към членство в ЕС, като постигнат напредък по 14-те основни приоритета, по-специално чрез възстановяване на независимостта на съдебната власт, укрепване на принципите на правовата държава и неговите ценности и принципи в държавните институции, засилване на борбата с корупцията и организираната престъпност, насърчаване и осигуряване на свободата на медиите и на благоприятна среда за гражданското общество и защита на уязвимите групи; 3. изразява съжаление, че повече от 25 години след края на войната страната все още е изправена пред разделение, насърчавано от политическия елит, опити за отцепничество и висока степен на корупция, което допринася за масово изтичане на мозъци от страната и демографски упадък поради липса на перспективи; 4. приветства заседанието на Парламентарния комитет по стабилизиране и асоцииране ЕС — Босна и Херцеговина от 17 юни 2021 г. и приемането на неговия правилник за дейността и подчертава, че е важно да се осигури неговото функциониране чрез приобщаващ политически диалог и редовно сътрудничество; изразява при все това съжаление относно липсата на истински ангажимент от страна на босненските партньори за проактивно установяване на конструктивно парламентарно сътрудничество, което ще допринесе за приоритет 3 от 14-те основни приоритета; 5. отново изразява ясна подкрепа за гражданската демократична трансформация на Босна и Херцеговина чрез европейска интеграция, основаваща се на единството, суверенитета и териториалната цялост, на основата на принципите на равенство и недискриминация на всички граждани на Босна и Херцеговина, както са заложени в конституцията и в съответствие с решенията на Европейския съд по правата на човека;
(9)
ОВ L 91, 18.3.2022 г., стр. 22.